### NN 22/2023 (24.2.2023.), Odluka o osnivanju Nacionalnog vijeća za digitalnu transformaciju

VLADA REPUBLIKE HRVATSKE

374

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), a u vezi s točkom 7. Strategije digitalne Hrvatske za razdoblje do 2032. godine (»Narodne novine«, broj 2/23.), Vlada Republike Hrvatske je na sjednici održanoj 23. veljače 2023. donijela

ODLUKU

O OSNIVANJU NACIONALNOG VIJEĆA ZA DIGITALNU TRANSFORMACIJU

I.

U svrhu praćenja provedbe smjernica digitalne transformacije Republike Hrvatske sukladno Strategiji digitalne Hrvatske za razdoblje do 2032. godine kao strateško upravljačko tijelo osniva se Nacionalno vijeće za digitalnu transformaciju (u daljnjem tekstu: Vijeće).

II.

Članovi Vijeća su:

1. predsjednik Vlade Republike Hrvatske

2. potpredsjednik Vlade Republike Hrvatske i ministar hrvatskih branitelja

3. potpredsjednik Vlade Republike Hrvatske i ministar unutarnjih poslova

4. potpredsjednik Vlade Republike Hrvatske i ministar mora, prometa i infrastrukture

5. potpredsjednik Vlade Republike Hrvatske i ministar prostornoga uređenja, graditeljstva i državne imovine

6. potpredsjednica Vlade Republike Hrvatske

7. ministar vanjskih i europskih poslova

8. ministar gospodarstva i održivog razvoja

9. ministar obrane

10. ministar pravosuđa i uprave

11. ministrica turizma i sporta

12. ministar regionalnoga razvoja i fondova Europske unije

13. ministrica poljoprivrede

14. ministar znanosti i obrazovanja

15. ministar financija

16. ministar rada, mirovinskoga sustava, obitelji i socijalne politike

17. ministrica kulture i medija

18. ministar zdravstva

19. državni tajnik Središnjeg državnog ureda za razvoj digitalnog društva

20. predstojnik Ureda predsjednika Vlade Republike Hrvatske

21. ravnatelj Zavoda za sigurnost informacijskih sustava (ZSIS)

22. ravnatelj Sigurnosno obavještajne agencije (SOA)

23. ravnatelj Hrvatske akademske i istraživačke mreže (CARNet)

24. predsjednik Uprave Agencije za podršku informacijskim sustavima i informacijskim tehnologijama (APIS IT d.o.o.)

25. glavni direktor Agencije za komercijalnu djelatnost d.o.o. (AKD d.o.o.)

26. predsjednik Uprave Financijske agencije (FINA)

27. predsjednik Uprave Odašiljači i veze d.o.o. (OiV)

28. predsjednik Vijeća Hrvatske regulatorne agencije za mrežne djelatnosti (HAKOM)

29. dva predstavnika HUP – Udruge informatičke i komunikacijske djelatnosti (HUP-ICT)

30. dva predstavnika Udruženja za informacijske tehnologije Hrvatske gospodarske komore (IT HGK)

31. dva predstavnika Udruge hrvatskih nezavisnih izvoznika softvera (CISEx)

32. predstavnik Hrvatske obrtničke komore (HOK)

33. dva predstavnika Hrvatske udruge za umjetnu inteligenciju (CroAI)

34. predstavnik Udruge gradova u Republici Hrvatskoj

35. predstavnik Hrvatske zajednice županija

36. predstavnik Hrvatske zajednice općina

37. predstavnik Sveučilišta u Zagrebu

38. predstavnik Sveučilišta u Rijeci

39. predstavnik Sveučilišta u Osijeku

40. predstavnik Sveučilišta u Splitu

41. predstavnik Sveučilišta Sjever.

Vijećem predsjedava predsjednik Vlade Republike Hrvatske, a u slučaju njegove odsutnosti zamjenjuje ga potpredsjednik Vlade Republike Hrvatske kojeg on ovlasti.

Čelnici tijela iz stavka 1. ove točke imenuju zamjenika člana Vijeća, za slučaj spriječenosti sudjelovanja člana u radu Vijeća.

Ovlašteni za zastupanje pravnih osoba iz stavka 1. ove točke imenuju člana Vijeća i zamjenika člana Vijeća, za slučaj spriječenosti sudjelovanja člana u radu Vijeća.

Zamjenici članova Vijeća tijela iz stavka 1. podtočaka 2. do 18. ove točke, imenuju se iz reda državnih dužnosnika.

III.

Vijeće se sastaje po potrebi, a najmanje jednom u tri mjeseca.

Sjednice Vijeća saziva predsjednik Vijeća.

Na sjednicu Vijeća pozivaju se svi članovi Vijeća.

Po potrebi, na poziv predsjednika Vijeća, sjednicama Vijeća mogu prisustvovati i predstavnici drugih nadležnih tijela i institucija, te stručnjaci iz relevantnih područja, bez prava glasa.

Vijeće odlučuje većinom glasova prisutnih.

U slučaju jednakog broja glasova, odlučuje glas predsjednika Vijeća.

Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu niti naknadu troškova.

IV.

Vijeće obavlja sljedeće zadaće:

– prati provođenje strateških ciljeva Strategije digitalne Hrvatske za razdoblje do 2032. godine

– predlaže mjere i aktivnosti za postizanje strateških ciljeva digitalne transformacije

– prati učinak provedbe mjera digitalne transformacije na sveukupni razvoj društva

– prati mjere i aktivnosti digitalnih politika na razini Europske unije i trećih zemalja

– daje preporuke za usklađenje digitalnih politika i resornih prioriteta iz područja digitalizacije

– potiče međuresornu suradnju i suradnju s jedinicama lokalne i područne (regionalne) samouprave u provedbi mjera i aktivnosti

– potiče stručna istraživanja u području digitalne transformacije

– daje preporuke zakonskih rješenja za provedbu digitalne transformacije

– ostale zadaće koje se odnose na unaprjeđenje digitalne transformacije.

Posebne zadaće koje se odnose na državnu informacijsku infrastrukturu (DII):

– daje preporuke za određivanje kriterija za pohranu podataka u podatkovne centre

– daje suglasnost za Godišnji plan rada, razvoja i integracije dijeljenih usluga, te prihvaća cjenik usluga i Katalog usluga Centra dijeljenih usluga

– odobrava tehničke standarde i način povezivanja na komponente središnjeg sustava interoperabilnosti

– daje mišljenje za odobravanje projekata državne informacijske infrastrukture.

V.

Stručne, administrativne i organizacijske poslove za Vijeće obavlja Središnji državni ured za razvoj digitalnog društva.

Za operativnu provedbu zadaća iz točke IV. ove Odluke Vijeće može osnivati radne skupine.

Vijeće između svojih članova može imenovati koordinatore radnih skupina iz stavka 2. ove točke te im dati odgovarajuće smjernice za rad.

Na poziv predsjednika Vijeća sjednicama Vijeća mogu prisustvovati članovi radnih skupina iz stavka 2. ove točke, bez prava glasa ako nisu članovi Vijeća.

VI.

Zadužuje se Središnji državni ured za razvoj digitalnog društva da o ovoj Odluci obavijesti članove Vijeća i tijela iz točke II. stavka 1. ove Odluke.

Zadužuju se članovi Vijeća iz točke II. stavka 1. podtočaka 2. do 28. ove Odluke da u roku od osam dana od dana primitka obavijesti iz stavka 1. ove točke imenuju zamjenike članova Vijeća i o tome obavijeste Ured predsjednika Vlade Republike Hrvatske i Središnji državni ured za razvoj digitalnog društva.

Zadužuju se tijela iz točke II. stavka 1. podtočaka 29. do 41. ove Odluke da u roku od osam dana od dana primitka obavijesti iz stavka 1. ove točke imenuju članove Vijeća i zamjenike članova Vijeća i o tome obavijeste Ured predsjednika Vlade Republike Hrvatske i Središnji državni ured za razvoj digitalnog društva.

VII.

Vijeće koje se osniva ovom Odlukom preuzima ovlasti i obveze Vijeća za državnu informacijsku infrastrukturu.

VIII.

Danom stupanja na snagu ove Odluke prestaje važiti Odluka o osnivanju Vijeća za državnu informacijsku infrastrukturu (»Narodne novine«, broj 5/18.) i Odluka o osnivanju Nacionalnog vijeća za digitalnu ekonomiju (»Narodne novine«, br. 62/15. i 78/17.).

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/23-04/46

Urbroj: 50301-21/06-23-2

Zagreb, 23. veljače 2023.

Predsjednik
 mr. sc. Andrej Plenković, v. r.